उनका यह कथन सुनकर कलकत्ता के एक गणमान्य डॉक्टर उठ खड़े हुए। वे इंग्लैंड से पढ़कर आए थे। कलकत्ता के भद्रलोक में उनका बहुत नाम था। विज्ञान के विद्यार्थी तो वे थे ही, उन्होंने अपनी शंका ज़ाहिर करते हुए कहा, ''महाराज! आप ये कैसी बातें कर रहे हैं। क्या सिर्फ़ रामनाम लेने मात्र से सब समस्याएँ हल हो सकती हैं? मान लीजिए, मुझे भूख लगी है, यदि मैं लगातार रोटी-रोटी जपता रहूँ, तो क्या मेरी भूख शांत हो जाएगी? भूख तो रोटी खाने से ही शांत होगी, रोटी का नाम जपने से नहीं, चाहे आप कितना भी जाप करें।''